CELEX: 62015TN0117
Language: et
Date: 2015-03-04 00:00:00
Title: Kohtuasi T-117/15: 4. märtsil 2015 esitatud hagi – Eesti versus komisjon

26.5.2015   
            
            
               ET
            
            
               Euroopa Liidu Teataja
            
            
               C 171/28
            
         4. märtsil 2015 esitatud hagi – Eesti versus komisjon
   (Kohtuasi T-117/15)
   (2015/C 171/33)
   Kohtumenetluse keel: eesti
   
      Pooled
   
   
      Hageja: Eesti Vabariik (esindaja: Kristi Kraavi-Käerdi)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada Euroopa Komisjoni 22. detsembri 2014. aasta kirjas (Ares(2014)4324235) sisalduv otsus, millega komisjon keeldus muutmast Euroopa Komisjoni otsust 2006/776/EÜ turult kõrvaldamata jäänud ülemäärastelt suhkrukogustelt tasutavate summade kohta (1);
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Hagi põhjenduseks esitab hageja neli väidet.
   
               1.
            
            
               Esimene väide, et vaidlustatud otsus on vastuolus ühinemisakti (2) IV lisa 4. peatüki punktiga 2 koostoimes ühinemisakti artikliga 58.
               
                           —
                        
                        
                           Hageja sõnul tuleneb Euroopa Kohtu otsusest Pimix (C-146/11, EU:C:2012:450) üheselt, et komisjoni otsus 2006/776 on juba selle vastuvõtmisest alates vastuolus ühinemisakti nimetatud sätetega, ja komisjon oleks pidanud seda muutma. Kuna vaidlustatud otsusega keeldus komisjon muutmast otsust 2006/776, on ka vaidlustatud otsus ühinemisakti nimetatud sätetega vastuolus.
                        
                     
         
               2.
            
            
               Teine väide, et on rikutud hea halduse põhimõtet.
               
                           —
                        
                        
                           Hageja sõnul lasub komisjonil tulenevalt hea halduse põhimõttest kohustus kohaldada õigusakte vastavalt Euroopa Kohtu tõlgendustele. Kuna komisjon ei ole viinud otsust 2006/776 kooskõlla Euroopa Liidu õigusega, lähtudes Üldkohtu otsustest Tšehhi Vabariik vs. komisjon (T-248/07, EKL, EU:T:2012:170) ja Leedu Vabariik vs. komisjon (T-262/07, EKL, EU:T:2012:171) ning Euroopa Kohtu otsusest Pimix (C-146/11, EU:C:2012:450), siis on komisjon rikkunud hea halduse põhimõtet.
                        
                     
         
               3.
            
            
               Kolmas väide, et on rikutud proportsionaalsuse põhimõtet.
               
                           —
                        
                        
                           Hageja sõnul on vaidlustatud otsus ja otsus 2006/776 vastuolus proportsionaalsuse põhimõttega, kuna Eesti ei saa isikute vastu tugineda määrusele (EÜ) nr 60/2004 (3) ja tal nende otsuste kohaselt olevad kohustused piirduvad liidu eelarvesse maksmisega ega võimalda saavutada ülemääraste suhkruvarude kõrvaldamise süsteemi eesmärki.
                        
                     
         
               4.
            
            
               Neljas väide, et komisjoni põllumajanduse ja maaelu arenduse peadirektoraadil puudus pädevus vaidlustatud otsuse tegemiseks.
               
                           —
                        
                        
                           Hageja väidab, et otsuse, kas komisjoni otsust 2006/776 tuleb muuta, oleks pidanud vastu võtma komisjoni liikmete kolleegium. Tegemist on põhimõttelise otsusega, mille tegemist ei saa delegeerida.
                        
                     
         
      (1)  Komisjoni 13. novembri 2006. aasta otsus 2006/776/EÜ turult kõrvaldamata jäänud ülemäärastelt suhkrukogustelt tasutavate summade kohta (ELT L 314, lk 35).
   
      (2)  Akt Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemistingimuste ja Euroopa Liidu aluslepingutesse tehtavate muudatuste kohta (ELT 2003, L 236 lk 33).
   
      (3)  Komisjoni 14. jaanuari 2004. aasta määrus (EÜ) nr 60/2004, millega sätestatakse suhkrusektori üleminekumeetmed Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemise tõttu (EÜT L 9, lk 8; ELT eriväljaanne 03/42, lk 125).